ทองคำปิดร่วง 34.6 ดอลลาร์
สัญญาทองคำตลาดนิวยอร์กปิดร่วงลงแตะระดับต่ำสุดนับตั้งแต่เดือนม.ค.  นักลงทุนวิตกสถานการณ์กรีซ
9 พ.ค. 2555

สัญญาทองคำตลาดนิวยอร์กปิดร่วงลงแตะระดับต่ำสุดนับตั้งแต่เดือนม.ค.  นักลงทุนวิตกสถานการณ์กรีซ
สัญญาทองคำตลาด COMEX (Commodity Exchange) ส่งมอบเดือนมิ.ย.ร่วงลง 34.6 ดอลลาร์ หรือ 2.16% ปิดที่ 1,604.5 ดอลลาร์/ออนซ์ หลังจากเคลื่อนตัวในช่วง 1617.0 - 1599.0 ดอลลาร์
สัญญาทองคำร่วงลงเนื่องจากความวิตกกังวลเกี่ยวกับวิกฤตเศรษฐกิจและการเมืองของกรีซ นักการเมืองหลายคนของเยอรมนีเตือนว่า กรีซจะไม่ได้รับเงินช่วยเหลือจนกว่าจะยอมทำตามเงื่อนไขทั้งหมดอย่างครบถ้วน และจนกว่าจะสามารถจัดตั้งรัฐบาลได้สำเร็จ
นายแอนโทนิส ซามาราส ผู้นำพรรค New Democracy ยอมรับว่า เขาไม่สามารถจัดตั้งรัฐบาลผสมได้ และได้คืนอำนาจให้แก่ประธานาธิบดีคาโรลอส ปาปูลิอาสแล้ว แม้ว่าพรรคของนายซามาราสได้รับคะแนนเสียงมากที่สุดจากการเลือกตั้งเมื่อวันอาทิตย์ที่ผ่านมา และได้รับโอกาสแรกจากประธานาธิบดีปาปูลิอาสให้จัดตั้งรัฐบาลก็ตาม
นอกจากนี้ ตลาดยังคงได้รับปัจจัยลบจากการที่นักลงทุนไม่มั่นใจว่า นายฟรองซัวร์ ฮอลลองด์ ประธานาธิบดีคนใหม่ของฝรั่งเศส จะสามารถบริหารจัดการระบบเศรษฐกิจโดยไม่ต้องพึ่งพามาตรการรัดเข็มขัดได้หรือไม่
นอกเหนือจากความกังวลเกี่ยวกับความไม่แน่นอนทางเศรษฐกิจและการเมืองในยูโรโซนแล้ว ตลาดทองคำยังได้รับปัจจัยลบจากการร่วงลงของตลาดหุ้นและตลาดน้ำมันนิวยอร์ก รวมทั้งการแข็งค่าขึ้นเป็นวันที่ 6 ติดต่อกันของสกุลเงินดอลลาร์